অসমে বিধানসভা নির্বাচনের প্রচারে জওহরলাল নেহরু বিশ্ববিদ্যালয়ের (জেএনইউ) বাম ছাত্রনেতা কানহাইয়া কুমারকে ‘পোস্টার বয়’ হিসাবে ব্যবহার করছে কংগ্রেস। আগামী ৪ এবং ১১ এপ্রিল অসমে দু’দফায় ভোট হবে। প্রসঙ্গত, অসমের বাম জোটের তরফে ইতিমধ্যেই দাবি করা হয়েছে, কানহাইয়া তাদের হয়ে প্রচার করবেন।
প্রধানমন্ত্রী নরেন্দ্র মোদীর ‘অচ্ছে দিন’ মন্তব্যকে বিঁধে কংগ্রেসের তৈরি করা ব্যানার, হোর্ডিং ইতিমধ্যেই অসমের বিভিন্ন রাস্তায় ছেয়ে গিয়েছে। সেসব ব্যানার, হোর্ডিংয়ে গরাদের ভিতরে দাঁড়িয়ে থাকা কানহাইয়ার একটি ছবি ব্যবহার করা হয়েছে। হায়দরাবাদ বিশ্ববিদ্যালয়ের আত্মঘাতী দলিত গবেষক ভেমুলা রোহিতের ছবিও সেখানে রয়েছে। ব্যানারে আরেক যুবার মুখের ছবি রয়েছে। একটি হাত সেই মুখ চাপা দেওয়ার চেষ্টা করছে। ব্যানারে এক জায়গায় লেখা, ‘এসবই কি অচ্ছে দিন?’ 
রাজনীতির কারবারিদের একাংশের মতে, অসমে রাজনীতির গতিপ্রকৃতি নির্ধারণে গত কয়েক দশক ধরেই গুরুত্বপূ্র্ণ ভূমিকা নিয়েছেন সেখানকার ছাত্রছাত্রীরা। এই বিষয়টি মাথায় রেখেই কংগ্রেস কানহাইয়ার ছবি প্রচারে কাজে লাগাচ্ছে। অসমের মুখ্যমন্ত্রী তরুণ গগৈয়ের কথায়, ‘‘আমরা যে কারও বাক্‌স্বাধীনতায় হস্তক্ষেপ করি না, মানুষকে তা জানাতেই ওই পোস্টার তৈরি করানো হয়েছে।’’